Na podlagi četrtega odstavka 113. člena v zvezi s 115. b. členom, tretjega odstavka 114. člena in prvega odstavka 118. člena Zakona o kmetijstvu (Uradni list RS, št. [45/08](http://www.uradni-list.si/1/objava.jsp?sop=2008-01-1978), [57/12](http://www.uradni-list.si/1/objava.jsp?sop=2012-01-2416), [90/12](http://www.uradni-list.si/1/objava.jsp?sop=2012-01-3528) – ZdZPVHVVR, [26/14](http://www.uradni-list.si/1/objava.jsp?sop=2014-01-1069), [32/15](http://www.uradni-list.si/1/objava.jsp?sop=2015-01-1327) in [27/17](http://www.uradni-list.si/1/objava.jsp?sop=2017-01-1446)) ter 7. člena Zakona o gospodarskih javnih službah (Uradni list RS, št. 32/93, 30/98 – ZZLPPO, 127/06 – ZJZP, 38/10 – ZUKN in 57/11 – ORZGJS40) izdaja Vlada Republike Slovenije

**U R E D B O**

**o načinu izvajanja državne javne službe upravljanja in vzdrževanja osuševalnih ter državnih namakalnih sistemov**

1. člen

(vsebina)

Ta uredba podrobneje določa naloge državne javne službe upravljanja in vzdrževanja osuševalnih in državnih namakalnih sistemov (v nadaljnjem besedilu: državna javna služba), in način izvajanja državne javne službe, financiranje, dolžnosti izvajalca državne javne službe, vsebino pogodbe, program upravljanja in programe vzdrževanja osuševalnih in državnih namakalnih sistemov (v nadaljevanju: HMS) in način poročanja.

2. člen

(uporaba)

(1) Ta uredba se uporablja za upravljanje HMS, ki so vpisani v evidenco osuševalnih in namakalnih sistemov v skladu z zakonom, ki ureja kmetijstvo.

(2) Ta uredba se uporablja za vzdrževanje HMS, ki so vpisani v evidenco osuševalnih in namakalnih sistemov v skladu z zakonom, ki ureja kmetijstvo.

(3) Ta uredba se ne uporablja za vodno infrastrukturo in vodna zemljišča, katerih vzdrževanje se opravlja po predpisih, ki urejajo gospodarske javne službe na področju urejanja voda.

(4) Ta uredba se smiselno uporablja tudi za upravljanje in vzdrževanje osuševalnih in javnih namakalnih sistemov, ki so v lasti lokalne skupnosti.

3. člen

(izrazi)

Izrazi, uporabljeni v tej uredbi, imajo naslednji pomen:

* podizvajalec je oseba, ki za državno javno službo opravlja naloge vzdrževanja HMS;
* program upravljanja, je program, ki zajema naloge upravljanja HMS;
* program vzdrževanja, je program, ki zajema posamezna opravila, ki so potrebna na HMS.

4. člen

(območje izvajanja državne javne službe)

Državna javna služba se izvaja na območju Republike Slovenije.

5. člen

(obdobje imenovanja izvajalca državne javne službe)

(1) Izvajalec državne javne službe (v nadaljevanju: izvajalec) se imenuje za sedem let.

(2) Izvajalec iz prejšnjega odstavka lahko za opravljanje rednega in investicijskega vzdrževanja sklene s podizvajalcem, registriranim za opravljanje nalog vzdrževanja iz 8. člena te uredbe in izbranim po predpisih o javnem naročanju, ustrezno pogodbo.

6. člen

(naloge državne javne službe)

(1) Naloge mora izvajalec opravljati tako, da je zagotovljeno načelo učinkovitosti in gospodarnosti vzdrževanja HMS.

(2) Poleg nalog iz 127. člena Zakona o kmetijstvu (Uradni list RS, št. [45/08](http://www.uradni-list.si/1/objava.jsp?sop=2008-01-1978), [57/12](http://www.uradni-list.si/1/objava.jsp?sop=2012-01-2416), [90/12](http://www.uradni-list.si/1/objava.jsp?sop=2012-01-3528) – ZdZPVHVVR, [26/14](http://www.uradni-list.si/1/objava.jsp?sop=2014-01-1069), [32/15](http://www.uradni-list.si/1/objava.jsp?sop=2015-01-1327) in [27/17](http://www.uradni-list.si/1/objava.jsp?sop=2017-01-1446)) so zlasti še naslednje naloge:

* priprava programa upravljanja HMS iz 7. člena te uredbe;
* priprava programov vzdrževanja HMS iz 9. člena te uredbe;
* nadzor nad delovanjem HMS;
* priprava poročil iz 11. člena te uredbe;
* vodenje in koordinacijo dela državne javne službe;
* strokovno tehnično koordinacijo dela
* administrativno-tehnične naloge;
* notranjo administrativno in vsebinsko kontrolo izvajanja državne javne službe;
* spremljanje in analizo delovanja državne javne službe ter pripravo poročil o delu s spremljanjem kazalnikov;
* pripravo letnega programa dela državne javne službe na podlagi izhodišč ministrstva, pristojnega za kmetijstvo (v nadaljnjem besedilu: ministrstvo);
* sodelovanje z drugimi ministrstvi in izvajalci drugih javnih služb, razvojno-strokovnih nalog ali raziskovalnega dela ter z organizacijami, katerih delo se nanaša na delovanje državne javne službe;
* druge naloge, opredeljene v letnem programu upravljanja HMS iz tretjega odstavka tega člena.

7. člen

(program upravljanja HMS)

(3) Izvajalec pripravi letni program upravljanja HMS, ki vsebuje zlasti:

* pregled stanja;
* pravni pregled;
* namen in cilji ter kazalci;
* vrsto in opis nalog upravljanja skupaj s predvidenim letnim obsegom ur dela;
* finančni načrt upravljanja in
* dinamiko izvajanja letnega programa upravljanja HMS.

(4) Letni program upravljanja izvajalec pošlje ministrstvu, pristojnemu za kmetijstvo, v potrditev, in sicer do 15. decembra tekočega leta za naslednje leto.

(5) Izvajalec opravlja naloge iz drugega odstavka tega člena na podlagi potrjenega letnega programa upravljanja.

8. člen

(naloge vzdrževanja HMS)

(1) Naloge vzdrževanja HMS mora izvajalec opravljati tako, da se zagotavlja nemoteno delovanje objektov in naprav HMS v skladu z njihovo namembnostjo. Naloge vzdrževanja HMS se opravljajo v okviru rednega delovanja in vzdrževanja (v nadaljnjem besedilu: redno vzdrževanje) ter investicijskega vzdrževanja.

(2) Naloge rednega vzdrževanja HMS se opredelijo v programih vzdrževanja za posamezen HMS.

(3) Če se na posameznem HMS z rednimi vzdrževalnimi deli ne more zagotoviti nemotenega delovanja sistema, se izvede potrebno investicijsko vzdrževanje. Dela, ki so potrebna v okviru investicijskega vzdrževanja, se opredelijo v programu vzdrževanja iz 9. člena te uredbe.

(4) Ob nenadnem prenehanju delovanja HMS izvajalec z obrazloženim predlogom zaprosi ministrstvo, da založi sredstva iz proračuna Republike Slovenije za preprečitev nastanka večje škode. Če ministrstvo, taka sredstva odobri, lastniki ali zakupniki melioriranih zemljišč ta sredstva vrnejo v integralni proračun Republike Slovenije sorazmerno s površino melioriranih zemljišč.

9. člen

(program vzdrževanja HMS)

(1) Program vzdrževanja za posamezen HMS vsebuje:

* osnovne podatke o sistemu;
* opis dejanskega stanja;
* opredeljene cilje vzdrževanja s kazalniki;
* vrsto in obseg predvidenih nalog vzdrževanja;
* finančni načrt vzdrževanja z zagotovljenim virom financiranja;
* dinamiko izvajanja letnega programa vzdrževanja in
* pri osuševalnih sistemih tudi grafično prilogo z označitvijo lokacije in vrste predvidenih nalog vzdrževanja.

(2) Program vzdrževanja se pripravi za obdobje sedem let. Podatke od četrte alineje prejšnjega odstavka tega člena dalje, se letno dopolnjujejo. Dopolnitve programa vzdrževanja izvajalec posreduje ministrstvu, najkasneje do 31. decembra tekočega leta za naslednje leto.

(3) Program vzdrževanja pripravi in potrdi izvajalec. En izvod programa vzdrževanja izvajalec posreduje ministrstvu, najkasneje 30 dni pred koncem predhodnega sedemletnega obdobja.

10. člen

(financiranje nalog državne javne službe)

(1) Naloge upravljanja HMS iz 6. člena te uredbe se v skladu z zakonom, ki ureja kmetijstvo, financirajo iz proračuna Republike Slovenije v skladu z razpoložljivimi sredstvi v posameznem proračunskem letu.

(2) V posameznem letu se lahko na predlog izvajalca zmanjša ali poveča obseg nalog upravljanja glede na dejansko višino razpoložljivih sredstev v posameznem letu.

(3) Izvajalec mora glede na zmanjšan ali povečan obseg nalog upravljanja iz prejšnjega odstavka in ob upoštevanju razpoložljivih sredstev pripraviti spremembe letnega programa upravljanja in jih poslati ministrstvu.

(4) Izplačila za opravljene naloge upravljanja iz 6. člena te uredbe se izvajajo na podlagi mesečnih zahtevkov. Zahtevku se priloži poročilo o opravljenih nalogah upravljanja in specifikacija stroškov. Po opravljenem notranjem preverjanju posreduje izvajalec ministrstvu skupni mesečni zahtevek, ministrstvo pa znesek v skladu s pogodbo o izvajanju državne javne službe mesečno nakaže na transakcijski račun.

(5) Znesek, ki se krije iz proračuna Republike Slovenije in se nanaša na strošek dela zaposlenega pri izvajalcu državne javne službe, ne sme presegati stroškov dela, ki izhajajo iz veljavne plačne lestvice za zaposlene v javnem sektorju in mora biti skladen s kolektivno pogodbo, ki velja za te zaposlene.

(6) Stroški, ki se nanašajo na administrativno in tehnično delo ter delo uprave, vključno z materialnimi stroški, ki so potrebni za delovanje in za izvajanje državne javne službe, morajo biti prikazani na stroškovno mesto državne javne službe in druga stroškovna mesta na podlagi ključa delitve stroškov v vsakoletnem programu dela državne javne službe.

(7) Če izvajalec opravi manj, kot je določeno po programu upravljanja HMS, se sredstva iz proračuna sorazmerno zmanjšajo, izplačajo se le sredstva za kritje izvedenih nalog. Dovoljeno odstopanje od izvedbe nalog iz 6. člena te uredbe je največ 15% skupne vrednosti nalog v letnem programu upravljanja HMS.

(8) Če izvajalec opravi več, kot je določeno po veljavnem letnem programu upravljanja HMS, se kritje stroškov za povečani obseg dela ne prizna v breme proračuna Republike Slovenije.

(9) Izvajalec prejme povračilo za plačilo plač, materialnih sredstev in investicijskih sredstev za opravljene naloge državne javne službe le na podlagi listinskih dokazov, iz katerih je jasno razvidno, da se nanašajo na že opravljene naloge državne javne službe.

(10) Znesek povračila, ki ga za izvajanje nalog državne javne službe prejme izvajalec, ne sme presegati zneska, potrebnega za pokrivanje stroškov, ki so nastali pri izpolnjevanju obveznosti iz letnega programa upravljanja HMS.

(11) Izvajalec mora ob ugotovitvi nenamenske porabe proračunskih sredstev sredstva vrniti v proračun Republike Slovenije, skupaj z zakonitimi zamudnimi obrestmi.

11. člen

(financiranje nalog vzdrževanja)

(1) Naloge vzdrževanja HMS iz 8. člena te uredbe se financirajo v skladu z zakonom, ki ureja kmetijska zemljišča.

(2) Posamezna dela, ki so v korist rednega in investicijskega vzdrževanja HMS, lahko v skladu z zakonom, ki ureja kmetijstvo, sofinancira tudi lokalna skupnost ali druga pravna ali fizična oseba.

(3) V posameznem letu se lahko na predlog izvajalca zmanjša ali poveča obseg nalog vzdrževanja glede na dejansko višino razpoložljivih sredstev v posameznem letu.

(4) Izvajalec mora glede na zmanjšan ali povečan obseg nalog vzdrževanja iz prejšnjega odstavka in ob upoštevanju razpoložljivih sredstev pripraviti spremembe oziroma dopolnitve programa vzdrževanja in jih poslati ministrstvu.

(5) Izvajalec mora ob ugotovitvi nenamenske porabe proračunskih sredstev sredstva vrniti v proračun Republike Slovenije, skupaj z zakonitimi zamudnimi obrestmi.

(6) Izplačila za opravljene naloge vzdrževanja iz 8. člena te uredbe se izvajajo na podlagi zahtevka, ki vsebuje poročilo izvajalca o izvedenih delih z zapisnikom o nadzoru in prevzemu izvedenih del vzdrževanja z opredelitvijo vrste in količine del, ki ga podpišeta izvajalec in podizvajalec. V primeru osuševalnih sistemov je obvezno priložiti tudi grafično prilogo z označeno lokacijo in vrsto izvedenih del.

12. člen

(pogodbena razmerja)

(1) Medsebojna razmerja med izvajalcem in ministrstvom se podrobneje uredijo s pogodbo o izvajanju državne javne službe, ki jo podpišeta minister, pristojen za kmetijstvo, gozdarstvo in prehrano, ter izvajalec.

(2) Pogodba se sklene za obdobje sprejetega proračuna Republike Slovenije, v obsegu razpoložljivih proračunskih sredstev, namenjenih za izvajanje državne javne službe.

(3) Pogodba mora zlasti vsebovati:

* natančno opredelitev nalog državne javne službe;
* začetek veljavnosti in trajanje pogodbe;
* obveznosti izvajalca, med drugim, da zagotovi dostopnost državne javne službe na celotnem območju Republike Slovenije;
* finančno vrednost pogodbe in vir financiranja;
* rok za izvajalca za oddajo zahtevkov;
* rok za plačilo zahtevkov;
* sankcije v primeru kršitve pogodbe in
* način spreminjanja in dopolnjevanja pogodbe.

13. člen

(poročila o izvajanju programov)

(1) Izvajalec mora voditi evidenco o opravljenih delih iz letnega programa upravljanja in programa vzdrževanja, ki mora vsebovati delovodnik podizvajalca o opravljenih delih.

(2) Izvajalec mora ministrstvu poslati letno poročilo o upravljanju in letno poročilo o vzdrževanju za posamezen HMS do 28. februarja tekočega leta za preteklo leto.

(3) Končno poročilo mora vsebovati natančen opis opravljenih nalog po letnem programu upravljanja in ugotovitve ter predloge za nadaljnje delo pri delovanju HMS. Končnemu poročilu je potrebno priložiti tudi letno poročilo o upravljanju in vzdrževanju za posamezen HMS.

(4) Letno poročilo o upravljanju iz druge alineje drugega odstavka tega člena mora vsebovati:

* obrazložitev porabe sredstev;
* povzetek stanja in splošno oceno doseganja ciljev iz letnega programa upravljanja;
* zbirnik opravljenih posameznih nalog vzdrževanja HMS;
* obrazložitev opravljenih nalog upravljanja;
* predloge za nadaljnje delo.

(5) Letno poročilo o upravljanju in vzdrževanju za posamezen HMS iz druge alineje drugega odstavka tega člena mora vsebovati:

* povzetek stanja in splošno oceno doseganja ciljev iz letnega programa rednega vzdrževanja;
* opis stanja pred vzdrževanjem in po njem;
* prikaz predvidenih in realiziranih nalog vzdrževanja;
* ugotovitve in predloge.

14. člen

(strokovni nadzor)

(1) Strokovni nadzor nad izvajanjem državne javne službe opravlja ministrstvo v skladu z zakonom, ki ureja kmetijstvo.

(2) Nadzor iz prejšnjega odstavka obsega nadzor nad:

– izpolnjevanjem kadrovskih, organizacijskih in tehničnih pogojev izvajalca;

– izvajanjem programov upravljanja in programov vzdrževanja po tej uredbi;

– namensko porabo proračunskih sredstev.

15. člen

(inšpekcijski nadzor)

Inšpekcijski nadzor nad izvajanjem te uredbe opravlja inšpekcija, pristojna za kmetijstvo.

16. člen

(

(prenehanje veljavnosti)

Z dnem uveljavitve te uredbe preneha veljati Uredba o načinu izvajanja javne službe upravljanja in vzdrževanja hidromelioracijskih sistemov (Uradni list RS, št. 31/14 in 91/15).

17. člen

(začetek veljavnosti)

Ta uredba začne veljati naslednji dan po objavi v Uradnem listu Republike Slovenije.

Št.

Ljubljana,  … 2018

EVA 2330-2018-0049

Vlada Republike Slovenije

dr. Miro Cerar

predsednik